વિભા પણ હસી પડી. આજે વિભાને કૉલેજની સ્પર્ધાનું વાતાવરણ, મંદિરની પવિત્રતા અને નિર્દોષ કિશનની કંપની ખૂબ પસંદ પડી હતી. ઘરે આવ્યાં બાદ પણ સવારના પ્રસંગોને તેનું મન વાગોળતું રહ્યું હતું. હા, ક્યાંક-ક્યાંક આદર્શનો ચહેરો અને તેના પ્રારબ્ધ વિશેના વિચારો પણ તેના માનસપટ પર આવી જતા હતા, પરંતુ તેમાં વિકારનો કોઈ ભાવ નહોતો. વિભા મનોમન વિચારી રહી. આદર્શ અને વિશાલ હમઉમ્ર હતાં. બંનેની આર્થિક પરિસ્થિતિમાં જમીન આસમાનનું અંતર હતું, પરંતુ ખબર નહીં કેમ તેના મનના ત્રાજવાનું પલ્લું આદર્શ તરફ વધારે ઝૂકી જતું હતું. શું આદર્શ નિખાલસ, સરળ, સૌમ્ય અને ચારિત્ર્યવાન હતો તે કારણે? વિભા પાસે કોઈ જ જવાબ નહોતો. તેણે માંડ-માંડ આ સરખામણી બંધ કરી અને મન વંશ તરફ વાળી લીધું.